Document ID: 32013D0309

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ Ġunju 2013
li temenda l-Annessi II, III u IV tad-Deċiżjoni 2006/168/KE rigward ċerti rekwiżiti għaċ-ċertifikazzjoni veterinarja għall-importazzjonijiet fl-Unjoni ta’ embrijuni bovini
(notifikata bid-dokument C(2013) 3704)
(Test b’relevanza għaż-ŻEE)
(2013/309/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar kondizzjonijiet ta’ saħħa tal-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta’ embrijoni ta’ annimali domestiċi tal-ispeċi tal-ifrat (1), u b’mod partikolari il-punt (b) tal-ewwel subparagrafu tal-Artikolu 9(1) tagħha,
Billi:
(1)
Id-Deċiżjoni tal-Kummissjoni 2006/168/KE tal-4 ta’ Jannar 2006 li tistabbilixxi l-ħtiġijiet tas-saħħa tal-annimali u taċ-ċertifikazzjoni veterinarja għall-importazzjoni fil-Komunità ta’ embrijuni bovini u li tirrevoka d-Deċiżjoni 2005/217/KE (2) tistabbilixxi fl-Anness I tagħha l-lista ta’ pajjiżi terzi li minnhom l-Istati Membri għandhom jawtorizzaw l-importazzjonijiet ta’embrijuni ta’ annimali domestiċi tal-ispeċi bovina (“l-embrijuni”). Din id-Deċiżjoni tistipula wkoll garanziji li għandhom jingħataw fir-rigward ta’ mard speċifiku tal-annimali minn ċerti pajjiżi terzi elenkati f’dak l-Anness.
(2)
Id-Deċiżjoni 2006/168/KE tipprevedi wkoll li l-Istati Membri jridu jawtorizzaw l-importazzjoni ta’ embrijuni li jikkonformaw mar-rekwiżiti tas-saħħa tal-annimali stipulati fil-mudell taċ-ċertifikati veterinarji fl-Annessi II, III u IV ta’ dik id-Deċiżjoni.
(3)
L-Iżrael huwa elenkat fl-Anness I tad-Deċiżjoni 2006/168/KE bħala pajjiż awtorizzat għall-importazzjonijiet fl-Unjoni ta’ embrijuni bovini derivati in vivo u dawk prodotti in vitro. Madankollu, għal dawn l-aħħar snin m’hemmx dokumentazzjoni dwar l-importazzjonijiet fl-Unjoni.
(4)
F’Novembru 2012, l-Iżrael innotifika lill-Organizzazzjoni Dinjija għas-Saħħa tal-Annimali (OIE) bl-ewwel każijiet tal-marda tal-infafet fil-ġilda f’baqar tal-ħalib. F’Marzu 2013, l-Iżrael informa lill-OIE li l-marda kompliet tinfirex lejn in-nofsinhar u l-punent ta’ fejn seħħ it-tfaqqigħ inizjali u minn dak iż-żmien kompliet taffettwa aktar merħliet li jipproduċu l-ħalib.
(5)
Il-marda tal-infafet fil-ġilda hija marda virili elenkata bħala marda li għandha tiġi notifikata b’mod obbligatorju fl-Anness I tad-Direttiva tal-Kunsill 92/119/KEE tas-17 ta’ Diċembru 1992 li tintroduċi miżuri ġenerali Komunitarji għall-kontroll ta’ ċertu mard tal-annimali u l-miżuri speċifiċi li għandhom x’jaqsmu mal-marda vexxikolari tal-ħnieżer (3). Il-marda tal-infafet fil-ġilda attwalment mhijiex preżenti fl-Unjoni.
(6)
Skont l-Artikolu 4.7.14 tal-Kodiċi tas-Saħħa tal-Annimali Terrestri tal-OIE, il-marda tal-infafet fil-ġilda hija inkluża fil-Kategorija 4, li telenka l-mard jew l-aġenti patoġeniċi li għalihom saru studji li jindikaw li r-riskju tat-trażmissjoni permezz ta’ trasferiment ta’ embrijuni jista’ ma jkunx negliġibbli anki jekk l-embrijuni jiġu ttrattati tajjeb bejn il-ġbir u t-trasferiment skont il-Manwal tas-Soċjetà Internazzjonali tat-Trasferiment tal-Embrijuni. Il-leġiżlazzjoni tal-Unjoni dwar il-kummerċ tal-embrijuni bovini u l-importazzjonijiet tagħhom minn pajjiżi terzi hija konformi ma’ dak il-Manwal.
(7)
L-Artikolu 11.12.10 tal-Kodiċi tas-Saħħa tal-Annimali Terrestri tal-OIE jistabbilixxi rakkomandazzjonijiet rigward l-importazzjoni ta’ embrijuni u ooċiti ta’ annimali bovini minn pajjiżi meqjusa infettati mill-marda tal-infafet fil-ġilda.
(8)
Bħalissa ma hemm l-ebda rekwiżit li jikkonċerna l-marda tal-infafet fil-ġilda fil-mudelli taċ-ċertifikati veterinarji stabbiliti fl-Annessi II, III u IV tad-Deċiżjoni 2006/168/KE. Għaldaqstant jeżisti r-riskju li l-marda tista’ tiġi introdotta fl-Unjoni permezz tal-importazzjoni tal-embrijuni minn pajjiżi terzi fejn il-marda tal-infafet fil-ġilda hija preżenti.
(9)
Huwa għaldaqstant xieraq li r-rekwiżiti tas-saħħa tal-annimali li huma marbuta mal-marda tal-infafet fil-ġilda, f’konformità mar-rakkomandazzjonijiet stabbiliti fil-Kodiċi tas-Saħħa tal-Annimali Terrestri tal-OIE, ikunu inklużi fil-mudelli taċ-ċertifikati veterinarji stipulati fl-Annessi II, III u IV tad-Deċiżjoni 2006/168/KE.
(10)
L-Annessi II, III u IV tad-Direttiva 2006/168/KE għandhom għalhekk jiġu emendati skont dan.
(11)
Biex jiġi evitat kull tfixkil tal-kummerċ, l-użu ta’ ċertifikati veterinarji maħruġa skont id-Deċiżjoni 2006/168/KE fil-verżjoni tagħha qabel l-emendi introdotti b’din id-Deċiżjoni għandu jkun awtorizzat matul perjodu tranżitorju, suġġett għal ċerti kundizzjonijiet.
(12)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi II u III tad-Deċiżjoni 2006/168/KE huma mibdula bit-test fl-Anness ta’ din id-Deċiżjoni.
Artikolu 2
Għal perjodu tranżitorju sal-1 ta’ Settembru 2013, l-Istati Membri għandhom ikomplu jawtorizzaw l-importazzjonijiet ta’ kunsinni ta’ embrijuni ta’ annimali domestiċi tal-ispeċi bovina minn pajjiżi terzi li jkollhom magħhom ċertifikat veterinarju maħruġ mhux aktar tard mill-31 ta’ Lulju 2013 skont il-mudelli stabbiliti fl-Annessi II, III u IV tad-Deċiżjoni 2006/168/KE fil-verżjoni tagħha qabel l-emendi introdotti b’din id-Deċiżjoni.
Artikolu 3
Din id-Deċiżjoni għandha tapplika mill-1 ta’ Awwissu 2013.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, id-19 ta’ Ġunju 2013.

Labels: 3
18
6